Урыҫ батшалығы халыҡты рәхимһеҙ иҙә, ҡыҫа башлағас, 1704 йылда Бөрйән улусы старшинаһы А. Иҫәкәев ризаһыҙлыҡ белдереп, халыҡты батшаларға ҡаршы яуға күтәрә. 30 меңлек башҡорт ғәскәренә етәкселек итә, уларға Волга буйы халыҡтары ла ҡушыла. Ихтилал 1711 йылға тиклем дауам итә. Батша хөкүмәте башҡорттарҙың аҫабалыҡ хоҡуғын раҫларға, яңы һалымдарҙы туҡтатырға, урындағы властарҙы башбаштаҡлыҡта һәм йәберләүҙәрҙә ғәйепләп, хөкөм итергә мәжбүр була.